Meubels van miljoene rande kry glo voete by erfenisterreinFreedom Park (Foto: Facebook) Die DA het Sondag ’n beroep op Nathi Mthethwa, minister van kuns en kultuur, gedoen om ondersoek in te stel na vermiste bates van meer as R9 miljoen by die Freedom Park-erfenisterrein in Pretoria. Veronica van Dyk, die DA se woordvoerder oor sport, kuns en kultuur, sê in ’n verklaring dit het Vrydag in ’n antwoord op ’n parlementêre vraag aan die lig gekom dat bates ter waarde van R9 811 762 vermis word. “Dit is in teenstelling met getuienis in die DA se besit. Die party het briewe wat duidelik toon dat die erfenisterrein van Freedom Park nie vir R19 838 303,05 van sy meubels verantwoording kan doen nie,” het sy gesê. Luidens die verklaring het Hulisani Ramugadi, uitvoerende hoof van Freedom Park, in Oktober verlede jaar briewe aan personeellede gerig met fakture vir “die nienakoming van die batebestuursbeleid” wat die beveiliging van die erfenisterrein se vaste bates betref. Volgens Van Dyk is dit nie duidelik hoeveel personeellede fakture ontvang het nie, maar sommige werknemers is blykbaar nie meer of was nog nooit by Freedom Park werksaam nie. Die DA wil nou duidelikheid kry oor die verskil tussen die twee syfers: of daar sedert Oktober verlede jaar byna R10 miljoen verhaal is, of iemand aan korrupsie skuldig bevind is, asook die indiensnemingstatus van alle persone wat fakture ontvang het. “Ons sien al te lank hoe nalatigheid rakende openbare hulpbronne plaasvind sonder die behoorlike ingryping om die oortreders tot verantwoording te roep,” meen Van Dyk.